Komisijos komunikatas Europos parlamentui remiantis EB sutarties 251 straipsnio 2 dalies antra pastraipa dėl Tarybos bendrosios pozicijos priimant Europos parlamento ir Tarybos reglamentą dėl tarptautinių geležinkelių keleivių teisių ir pareigų /* KOM/2006/0517 galutinis - COD 2004/0049 */





[pic] | EUROPOS BENDRIJŲ KOMISIJA | Briuselis, 18.09.2006 KOM(2006) 517 galutinis 2004/0049 (COD) KOMISIJOS KOMUNIKATAS EUROPOS PARLAMENTUI remiantis EB sutarties 251 straipsnio 2 dalies antra pastraipa dėl Tarybos bendrosios pozicijos priimant Europos Parlamento ir Tarybos reglamentą dėl tarptautinių geležinkelių keleivių teisių ir pareigų 2004/0049 (COD) KOMISIJOS KOMUNIKATAS EUROPOS PARLAMENTUI remiantis EB sutarties 251 straipsnio 2 dalies antra pastraipa dėl Tarybos bendrosios pozicijos priimant Europos Parlamento ir Tarybos reglamentą dėl tarptautinių geležinkelių keleivių teisių ir pareigų 1- PAGRINDINIAI FAKTAI Pasiūlymo perdavimo EP ir Tarybai data(dokumentas COM(2004)143 galutinis – 2004/0049(COD)) | 2004 m. kovo 3 d. | Europos ekonomikos ir socialinių reikalų komiteto nuomonės pateikimo data | 2005 m vasario 9 d. | Europos Parlamento nuomonės pateikimo data, pirmasis svarstymas A6 – 0123/2005 | 2005 m. rugsėjo 28 d. | Bendrosios pozicijos priėmimo data | 2006 m. liepos 24 d. | 2- KOMISIJOS PASIŪLYMO TIKSLAS Pasiūlymas dėl tarptautinių geležinkelių keleivių teisių yra viena iš keturių priemonių pagal trečiąjį geležinkelių paketą (kitomis priemonėmis siekiama sukurti traukinių mašinistų sertifikavimo sistemą, gerinti krovinių vežimo geležinkeliais paslaugų kokybę ir nuo 2010 m. sausio 1 d. geležinkelių keleiviams atverti tarptautinio geležinkelių transporto rinką). Šiuo pasiūlymu siekiama nustatyti keleivių teises ir pareigas, kad būtų galima pagerinti tarptautinio keleivinio geležinkelių transporto veiksmingumą ir patrauklumą. Jame nustatomos nuostatos dėl minimalių informacijos teikimo keleiviams reikalavimų prieš reisą, jo metu ir jam pasibaigus; dėl sutarties sudarymo sąlygų; dėl geležinkelio įmonių atsakomybės nelaimingų atsitikimų atveju, dėl atsakomybės ir kitų padarinių, susijusių su paslaugos vėlavimu ar atšaukimu; dėl sąlygų, kuriomis vadovaujantis turėtų būti padedama ribotos judėsenos asmenims, kokybės standartų bei rizikos valdymo ir galiausiai dėl reikalavimų, kuriais vadovaujantis geležinkelio įmonės, siekdamos reglamento tikslų, turi bendradarbiauti. Iš esmės geležinkelių keleivių teisės grindžiamos tarptautine tos srities teise, konkrečiai – Tarptautinio vežimo geležinkeliais konvencija (COTIF/CIV) ir Bendrijos taisyklėmis, skirtomis oro transporto keleiviams. 3- PASTABOS APIE BENDRĄJĄ POZICIJĄ Taryba, veikdama vieningai, padarė keletą su Komisijos pasiūlymu susijusių esminių pakeitimų, kurie yra priimtini, nes jais užtikrinama, kad pasiūlymo tikslai būtų pasiekti. Pirma, Taryba tikslina reglamento struktūrą ir aiškiai nustato aštuonis skyrius (I – Bendrosios nuostatos, II – Sutartis dėl transporto, informacija ir bilietai, III – Geležinkelių įmonių atsakomybė už keleivius ir jų bagažą, IV – Vėlavimas, praleisti persėdimai ir atšaukimas, V – Ribotos judėsenos asmenys, VI – Saugumas, skundai ir paslaugų kokybė, VII – Vykdymas ir VIII – Baigiamosios nuostatos). Priedų skaičius mažinamas nuo keturių iki trijų, Komisijos pasiūlymo I ir II priedai nežymiai sutrumpinami ir supaprastinami bei sujungiami į II priedą, II priedas įtraukiamas į tekstą (kompensacija už vėlavimą), o su II, III ir V skyriumi susijusios COTIF/CIV nuostatos tampa I priedu. Iš esmės Taryba patvirtino Komisijos siūlomą taikymo sritį („tarptautiniai reisai“ – viena ar kelios geležinkelių paslaugos, iš kurių bent viena turi būti tarptautinė, vykdomos sudarius vieną sutartį dėl transporto), nors IV skyriaus dėl vėlavimų taikymas apribojamas tarptautinėmis paslaugomis ir V skyrius dėl ribotos judėsenos asmenų turi platesnę taikymo sritį įtraukiant vidaus reisais teikiamas tarptautines paslaugas. Todėl Taryba patikslino įvairių skyrių taikymo sritį pagal atitinkamus poreikius. Kitaip nei Komisijos pasiūlyme, Taryba ir Europos Parlamentas apriboja geležinkelių operatorių pareigą platinti bilietus , tęstinės kelionės bilietus ir teikti atitinkamą kelionės informaciją per ES geležinkelių tinklą, išskyrus tuos atvejus, kai tokią informaciją ar bilietus prašymą gavęs operatorius turi. Vis dėlto Taryba ir Europos Parlamentas pageidauja, kad būtų sukurta visos ES geležinkelių kelionių kompiuterizuota rezervavimo ir informacijos sistema , kuri klientams patogiu būdu padės gauti informacijos apie tarptautines paslaugas, įsigyti bilietus ir juos rezervuoti. Atitinkamai teisės aktų priemonei bus taikoma komitologijos procedūra, kuri bus pradėta remiantis pasiūlymu, parengtu padedant Europos geležinkelių agentūrai. Daugeliu požiūrių Taryba, atsižvelgdama į panašų Europos Parlamento pageidavimą, pakeičia Komisijos pasiūlymą dėl geležinkelių įmonių atsakomybės už keleivius ar bagažą nelaimingų atsitikimų atveju ir dėl žalos atlyginimo vėlavimo, praleistų persėdimų ar atšaukimo atvejais COTIF/CIV numatyta sistema. Nors toks požiūris labai apribos keleivių teises dėl žalos atlyginimo, Komisija gali priimti tokį pakeitimą. Įgijusi patirties taikant dabartinį variantą, Komisija galės iš naujo svarstyti šį klausimą. Priešingai nei Europos Parlamentas, Taryba sumažina reikalavimą dėl minimalaus privalomojo draudimo nelaimingų atsitikimų atveju. Taryba siūlo supaprastinti Komisijos pasiūlytą sistemą dėl ad-hoc kompensacijos ir pagalbos vėlavimo, praleisto persėdimo ar atšaukimo atvejais , pagrįstą panašiu Europos Parlamento prašymu, siekdama paprastesnio šios sistemos taikymo keleivių patogumui. Komisija visiškai pritaria šiam supaprastinimui. Apskritai Taryba labai remia ribotos judėsenos asmenų teises. Ji siekia išplėsti teisių taikymo sritį ir padaryti jų taikymą praktiškesniu ir nuspėjamu, vis dėlto kartu apribodama kai kurias stočių valdytojų ir geležinkelio įmonių pareigas. Iš esmės Komisija sutinka su šiuo pakeitimu. Tačiau ji apgailestauja dėl vieno pasiūlyto pakeitimo – dėl 19 straipsnio 1 dalies pirmo sakinio, kuriuo stoties valdytojui suteikiama galimybė apriboti jau patvirtintą pagalbą vien dėl komercinio pobūdžio kliūčių. Europos Parlamentas pateikė pakeitimus, kuriais siekiama daugiau nei apima šio pasiūlymo taikymo sritis, pvz., įpareigoti didinti galimybes naudotis geležinkelių riedmenimis ir stotimis, nors šie pakeitimai bus įtraukti į būsimas Technines sąveikos specifikacijas dėl ribotos judėsenos keleivių. Tai yra klausimas, kurį Komisija nagrinės vėliau. Priešingai nei Europos Parlamentas, Taryba patvirtino pareigą apibrėžti kokybės standartus ir jų stebėseną. 4- IŠSAMIOS KOMISIJOS PASTABOS Iš 122 pakeitimų, kuriuos Parlamentas priėmė per pirmąjį svarstymą, savo bendrojoje pozicijoje Taryba 63 pakeitimams visiškai pritarė, o 9 pakeitimams pritarė iš dalies, iš jų Komisija visiškai atmetė 12 pakeitimų, o 3 pakeitimus atmetė iš dalies. Bendrojoje pozicijoje visiškai atmetami 25 pakeitimai, o 4 pakeitimai, kuriuos Komisija priėmė, atmetami iš dalies. Bendrojoje pozicijoje visiškai nesutinkama su 26 pakeitimais, o su 3 pakeitimais, kuriuos Komisija taip pat atmetė, sutinkama iš dalies. Pagrindinis Europos Parlamento siūlomas pakeitimas yra susijęs su taikymo srities išplėtimu siekiant apimti ne tik tarptautinius reisus, bet ir visus vidaus reisus. Kiti siūlomi svarbūs pakeitimai yra susiję su atsakomybės sistema, kompensacijų lygmens ir sąlygų, siūlomų vėlavimo ar atšaukimo atvejais, peržiūra ir galiausiai geležinkelio įmonių pareigų apribojimu aprūpinant bilietais bei teikiant transporto informaciją apie visas svarbiausias paslaugas Europos Sąjungoje. Komisija pareiškė savo požiūrį dėl Europos Parlamento nuomonės, pateiktos per pirmąjį svarstymą, visiškai pritardama 19 pakeitimų, 49 pakeitimams pritardama iš esmės ir 16 pakeitimų – iš dalies. Komisija visiškai atmetė 38 pakeitimus. 4.1. Komisijos priimti ir visiškai ar iš dalies į bendrąją poziciją įtraukti pakeitimai Toliau pateikiamos nuorodos į bendrosios pozicijos konstatuojamąsias dalis ir straipsnius. Pagal 3 pakeitimo dalį ir 10, 23, 27, 44, 45, 46, 49, 50, 51, 52, 53, 54, 56, 57, 59 pakeitimus, tam tikra apimtimi 64, 77, 78, 80, 81, 82 ir 83 pakeitimus reikalaujama, kad atsakomybės režimas, taikomas geležinkelio įmonėms, būtų suderintas su COTIF/CIV (1999 m. Vilniaus protokolu, kuris įsigaliojo 2006 m.) arba turi būti pateikiamos nuorodos į COTIF/CIV. Konkrečių nuostatų pakeitimai gali būti laikomi nereikalingais, nes 6 ir 13 konstatuojamosios dalys, 10 straipsnis (atsakomybė ir kompensacija keleivių mirties ar sužalojimo atveju ir už jų bagažo sugadinimą), 13 straipsnis (atsakomybė dėl vėlavimų, praleistų persėdimų ir atšaukimų) ir visų pirma bendrosios pozicijos 1 priedas paprasta ir glausta forma į reglamentą įtraukia atitinkamas COTIF/CIV nuostatas. 6 ir 76 pakeitimais siūloma išsamiau išdėstyti, kokia pagalba teikiama ribotos judėsenos asmenims. Bendrosios pozicijos 16 straipsnio 6 dalyje patvirtinama ribotos judėsenos asmenų teisė, kad būtų konkrečiai atsižvelgiama į jų poreikius tais atvejais, kai jiems suteikiama pagalba vėlavimo atveju. Išsamesnė informacija apie tai, kaip ši pagalba yra teikiama, nurodoma bendrosios pozicijos 10 konstatuojamojoje dalyje. 18 pakeitimu siūloma pakeisti sąvokos „rezervavimas“ apibrėžtį, kuri dar daugiau ir iš esmės keičiama bendrosios pozicijos 3 straipsnio 9 dalyje. 20, 61 ir 120 pakeitimais siūloma supaprastinti kompensavimo sistemą ir išmokėti bilieto kainos dydžio kompensaciją vėlavimo atveju, kaip siūlė Komisija. Bendrosios pozicijos 15 straipsnyje perimama Europos Parlamento siūloma esminė struktūra, bet apribojamas galimos kompensacijos dydis iki daugiausia 50% bilieto kainos. 24 pakeitimas dėl galiojančių eismo tvarkaraščių apibrėžties išbraukimo buvo įtrauktas į Bendrąją poziciją. 25, 36 ir 42 pakeitimai yra susiję su informacijos teikimu ir bilietų platinimu, kaip reikalauja reglamentas, ir Europos kompiuterizuotos informacijos ir rezervavimo sistemos (KIRS) galimu panaudojimu. Į bendrosios pozicijos 9 straipsnį įtraukiamas reikalavimas sukurti KIRS ir įpareigojimas Komisijai, valstybėms narėms ir Europos geležinkelių agentūrai bendradarbiauti ir parengti Techninės sąveikos specifikacijas, kaip nurodyta Direktyvoje 2001/16/EB dėl informacijos ir bilietų platinimo. Vėliau gali prireikti svarstyti pirmiau nurodytos teisinės bazės apimtį. 32, 33, 34, 35, 108 pakeitimais ir iš dalies 138 pakeitimu reikalaujama suderinti sutarties dėl transporto ir bilietų platinimo nuostatas su tarptautiniu susitarimu COTIF/CIV (1999 m. Vilniaus protokolu, kuris įsigaliojo 2006 m.) arba paprasčiausiai pateikti nuorodą į COTIF/CIV. Konkrečių nuostatų pakeitimai gali būti laikomi nereikalingais, nes 6 konstatuojamoji dalis, 4 straipsnis (sutartys dėl transporto) ir visų pirma bendrosios pozicijos 1 priedas paprasta ir glausta forma į reglamentą įtraukia atitinkamas COTIF/CIV nuostatas dėl transporto sutarčių ir bilietų platinimo. 67 pakeitimo dalimi reikalaujama, kad keleiviai, kurių reisai vėluoja, būtų greitai nuvežti į galutinę jų kelionės vietą. Ši nuostata įtraukta į bendrosios pozicijos 14 straipsnį ją išplečiant – prašoma, kad geležinkelio įmonės „nedelsdamos“ suteiktų galimybę keleiviams pasirinkti, ar pakeisti kelionės maršrutą, ar prašyti bilieto kainos dydžio kompensacijos, ir kt. 70, 71, 72 pakeitimais (vis dėlto Komisija nepatvirtino šios pareigos apribojimo pavartojant žodį „prireikus“) ir 73 pakeitimu reikalaujama, kad keleiviai sutiktų, jog geležinkelio įmonės imtųsi tolesnių veiksmų maršruto keitimo ar kelionės tęsimo reiso vėlavimo atveju ir siūlo keletą paaiškinimų, susijusių su ad hoc pagalba, teiktina kai traukinio reisas vėluoja. Bendrosios pozicijos 14 straipsnio 1 dalies c punkte ir 16 straipsnio 2 dalyje atsižvelgiama į šiuos pasiūlymus. 86 pakeitimu siūloma apriboti pagalbą, teikiamą ribotos judėsenos asmenims, atsižvelgiant į turimus pajėgumus. Bendrosios pozicijos 17 straipsnyje geležinkelio įmonėms leidžiama iš anksto nustatyti nediskriminacines naudojimosi taisykles, taikomas ribotos judėsenos asmenims. Tačiau bendrojoje pozicijoje nenumatytas joks įpareigojimas padidinti pajėgumus. 87 ir 126 pakeitimais koreguojamos stočių valdytojų, geležinkelio įmonių, įskaitant traukinio personalą, pareigos dėl teiktinos pagalbos ribotos judėsenos asmenims. Bendrosios pozicijos 19, 20 ir 21 straipsniuose aiškiai, paprastai ir realistiškai nustatomos susijusių šalių pareigos, visų pirma geležinkelio įmonių ir stočių valdytojų pareigos. Bendrosios pozicijos 18 straipsnyje užtikrinama, kad ribotos judėsenos asmenims būtų parduodami bilietai be papildomo mokesčio. 92 pakeitimu supaprastinama ribotos judėsenos asmens teisė gauti pagalbą tais atvejais, kai iš anksto nepranešama. Tokiais atvejais 21 straipsnis užtikrina ad hoc pagalbą, pagrįstą geriausiomis pastangomis. 99 ir 100 pakeitimai perkeliami į bendrosios pozicijos 23 straipsnį ir terminas „saugumas“ pakeičiamas terminu „asmeninis keleivių saugumas“. 105 ir 106 pakeitimai, kuriais prašoma sumažinti geležinkelio įmonių naštą, susijusią su skundų nagrinėjimu, yra perkeliami į bendrosios pozicijos 24 straipsnį remiantis pagrįsta sistema ir paliekant daugelį klausimų dėl skundų nagrinėjimo mechanizmo spręsti pačioms geležinkelio įmonėms. 109 pakeitimo pirmojoje dalyje išbraukiama pareiga pranešti keleiviams apie paslaugų nutraukimą ar keitimą. Į bendrosios pozicijos 6 straipsnį įtrauktas pakeitimas dėl pareigos teikti informaciją, susijusią su sprendimais, o ne su planais. 114 pakeitimu, 115 pakeitimo dalimi, 116 ir 117 pakeitimais reikalaujama pakoreguoti minimalią kelionių informaciją, kurią keleiviams teikia geležinkelio įmonė. II priedo 7 straipsnis paaiškina minimalios informacijos, teikiamos apie keleiviui siūlomas paslaugas, turinį. 4.2. Komisijos priimti ir į bendrąją poziciją neįtraukti pakeitimai 5, 8, 9 pakeitimais, 38 pakeitimu (iš dalies, taip pat žr. toliau), 67, 68, 79, 85, 90, 103 ir 104 pakeitimų dalyse reikalaujama, kad būtų išbrauktas terminas „tarptautinis“. Komisija yra tos nuomonės, kad šio termino išbraukimas atitinkamose nuostatose iš anksto nenulemia reglamento taikymo apimties. Vis dėlto bendrąja pozicija nėra siekiama išplėsti reglamento taikymo sritį visoms geležinkelių paslaugoms, įskaitant vidaus paslaugas, todėl bendrojoje pozicijoje nebuvo sistemingai išbrauktos termino „tarptautinis“ nuorodos. 15 pakeitimu reikalaujama paaiškinti „geležinkelio įmonės“ apibrėžtį. Šį pakeitimą galima laikyti nereikalingu, nes bendrojoje pozicijoje daroma nuoroda į Bendrijos teisės aktus. 3 straipsnio 1 dalyje sąvoka „geležinkelio įmonė“ apibrėžiama atsižvelgiant į Direktyvą 2001/14/EB, 2 straipsnyje (Taikymo sritis) daroma nuoroda į apibrėžtį, pateiktą Direktyvoje 95/18/EB. Pakeitimais 21 ir 22 reikalaujama vėlavimu ir tikėtinu vėlavimu dėl reiso atšaukimo nelaikyti atvejų, kai apie tai keleiviui buvo pranešta prieš 48 valandas. Bendrojoje pozicijoje tokia nuostata nenumatyta. Šiam klausimui paaiškinti galima pasinaudoti „vėlavimo“ apibrėžtimi, pateikiama 3 straipsnio 15 dalyje. Pagal 30 pakeitimą reikalaujama ribotos judėsenos asmenims su regėjimo ir jutimo sutrikimais teikti informaciją jiems suprantamu būdu. Bendrojoje pozicijoje tokia nuostata nenumatyta. Šiam tikslui geriausiai tinka Bendrosios pozicijos 7 straipsnio 3 dalis. 38 pakeitimu reikalaujama, kad bilietai būtų platinami prieinama forma. Nors bendrosios pozicijos 8 straipsnyje dėl galimybės įsigyti bilietus tai neatsispindi, bendrosios pozicijos 10 konstatuojamojoje dalyje ribotos judėsenos asmenims suteikiama teisė be papildomo mokesčio įsigyti bilietus traukinyje. Neatsižvelgiama į 43, 48, 55 ir 98 pakeitimus dėl reglamento dalių pavadinimų ir struktūros, nes bendrojoje pozicijoje siūloma kitokia struktūra (žr. Reglamento struktūra ). 47 ir 58 pakeitimais atmetama arba apribojama teisė gauti išankstinį mokėjimą keleivio mirties ar sužalojimo atveju. Tačiau bendrosios pozicijos 12 straipsnyje ši Komisijos pasiūlyta teisė (tokia teisė suteikiama ir oro transportu keliaujantiems keleiviams) patvirtinama. Pagal 66 pakeitimą reikalaujama taikyti teisines pasekmes, susijusias su geležinkelių paslaugų vėlavimu, taip pat tais atvejais, kai vėluojama suteikti patvirtintą pagalbą ribotos judėsenos asmeniui. Bendrojoje pozicijoje tokia nuostata nenumatyta. Atskirai paminėta su vėlavimu susijusi pagalba, skirta ribotos judėsenos asmenims, turintiems tam tikrų poreikių. 69 pakeitimu reikalaujama, kad keičiant maršrutą ar tęsiant paslaugas gali būti teikiamos brangesnės paslaugos už tą pačią pradinę bilieto kainą. Bendrojoje pozicijoje nenumatoma tokia galimybė, bet kalbama apie „palygintinas sąlygas“. 75 pakeitimu reikalaujama, kad geležinkelio įmonė patvirtintų, kad keleivių reisas vėlavo. Bendrojoje pozicijoje tokia pareiga nenumatyta; ją galima lengvai numatyti iš 16 straipsnio 4 dalies išbraukiant žodžius „keleivio prašymu“. 109 pakeitimo antroje ir trečioje dalyse reikalaujama, kad geležinkelio įmonė, stočių valdytojai, kelionių operatoriai ir Komisija bendradarbiautų siekdami teikti informaciją apie reglamente numatytas keleivių teises. Komisija iš esmės sutinka pagal reglamentą atitinkama forma informuoti keleivius apie jų teises ir nurodo panašius veiksmus, kurių imamasi keleivių atžvilgiu oro transporto sektoriuje (oro transporto keleivių teisių plakatas). 110, 111 ir 112 pakeitimai dėl nacionalinių vykdymo įstaigų ir dėl informacijos susijusios su šiomis įstaigomis viešumo iš esmės įtraukti į 26 straipsnį ir į bendrosios pozicijos II priedą. 124 pakeitimo dalyje pailginamas laikotarpis (iki 1 mėnesio vietoj 14 dienų), per kurį turi būti sumokėta ad hoc kompensacija. Nors Komisija šiuo klausimu laikėsi lanksčios pozicijos, bendrojoje pozicijoje Komisijos siūlymas sumokėti kompensaciją per 14 dienų po to, kai gaunamas skundas, lieka nepakeistas. Vienoje 138 pakeitimo dalyje reikalaujama, kad geležinkelio įmonės įsipareigotų vežti dviračius. Kadangi dvi teisės aktų leidybos institucijos sutinka, kad sutarties dėl transporto turinys iš esmės atitiktų šios srities COTIF/CIV taisykles, buvo atsisakyta su dviračiu vežimu susijusio įpareigojimo. 4.3 Pakeitimai, kuriuos Komisija atmetė, ir kurie neįtraukti į bendrąją poziciją 1, 2 pakeitimais, 3, 11, 12 pakeitimų dalimis (iš dalies, taip pat žr. toliau), 13, 17 pakeitimais (iš dalies, taip pat žr. toliau) ir 62 pakeitimu (iš dalies, taip pat žr. toliau) siekiama siūlyti geležinkelio keleiviams suteikti teises ir nustatyti pareigas nesvarbu, ar jie keliauja šalies viduje, ar tarptautiniais maršrutais. Europos Parlamentas prašo išplėsti visų paslaugų, tarptautinių bei šalies, taikymo sritį. Šiam pakeitimui Komisija pritaria, bet yra tos nuomonės, kad jis galbūt šiuo etapu yra per ankstyvas. Priešingai nei siūlė Europos Parlamentas, bendrosios pozicijos 2 straipsnio 1 ir 2 dalyse (dėl bendrų klausimų, susijusių su geležinkelio įmonėmis) patvirtinama arba apribojama (dėl vėlavimo pasekmių, ir kt.) Komisijos siūloma taikymo sritis. Tik kalbant apie ribotos judėsenos asmenis (2 straipsnio 3 dalis) taikymo sritis išplečiama vidaus reisams naudojantis tarptautinėmis paslaugomis. 7 ir 125 pakeitimais siūloma šiuo reglamentu geležinkelio įmones ir stočių valdytojus įpareigoti pritaikyti riedmenis ir stotis taip, kad jais galėtų pasinaudoti ribotos judėsenos asmenys. Komisija yra tos nuomonės, kad tos įpareigojimas yra platesnis nei šio pasiūlymo taikymo sritis. 12 pakeitimas ir 39 pakeitimo dalis dėl viešosios paslaugos sutarčių nėra laikomi aktualiais. Tarptautinės paslaugos (t. p. žr. taikymo sritis ) retai yra viešųjų paslaugų objektu, todėl bendrojoje pozicijoje ši sąvoka konkrečiai neminima, nors pareiga įgyvendinti keleivių teises viešųjų paslaugų sutartyse iš reglamento taikymo srities nėra aiškiai pašalinta. Pagal 16 pakeitimą siūloma keisti sąvokos „pagrindinė geležinkelio stotis“ apibrėžtį, nors ši sąvoka daugiau nebevartojama reglamente. Bendrosios pozicijos 19 straipsnyje ji siejama su stočių valdytojų pareigomis, susijusiomis su pagalbos teikimu ribotos judėsenos asmenims. Šią pagalbą turi teikti „aprūpinta personalu stotis“. Todėl „pagrindinės geležinkelio stoties“ apibrėžtis tampa nereikalinga. Laikoma, kad 17 ir 62 pakeitimai dėl sezoninių bilietų nėra aktualūs. Sezoniniai bilietai retai parduodami teikiant tarptautines paslaugas (taip pat žr. taikymo sritis ) ir todėl bendrojoje pozicijoje laikoma, kad nėra būtina konkrečiai vartoti šios sąvokos, nors iš reglamento taikymo srities ši sąvoka nėra aiškiai pašalinta. 19 pakeitimu apibrėžtis suderinama su COTIF/CIV. Šį pakeitimą galima laikyti nereikalingu. Bendrosios pozicijos 3 straipsnio 11, 12, 13 ir 14 dalyse aiškiai ir glaustai bei neprieštaraujant COTIF/CIV apibrėžiami tarptautiniai ir vidaus reisai ar paslaugos. 26 pakeitimu siūloma keisti sąvokos „ribotos judėsenos asmenys“ apibrėžtį. Tačiau tokia apibrėžtis yra pateikiama Europos Parlamento ir Tarybos reglamente dėl oro transportu keliaujančių ribotos judėsenos asmenų teisių (priimtas 2006 m. birželio 8 d., dar nepaskelbtas). Ši aviacijos srityje taikoma sąvokos „ribotos judėsenos asmenys“ apibrėžtis yra perkelta į bendrosios pozicijos 3 straipsnio 17 dalį. 31 pakeitimu reikalaujama, kad geležinkelio įmonės ir kelionių operatoriai (bilietų pardavėjai) atsakytų už netikslią informaciją. Nė viena šio reglamento nuostata netrukdo tokiais atvejais taikyti nacionalinės privatinės teisės. 60, 118 ir 119 pakeitimai paremti reikalavimu, kad keleiviams būtų atlyginta už papildomas išlaidas, susijusias su nesuteikta paslauga (išskyrus vėlavimą suteikti paslaugą). Su šiuo reikalavimu susijusios teisės laikomos pernelyg didelėmis ir todėl tokia pareiga nebuvo įtraukta į bendrąją poziciją. 64 pakeitimu iš esmės reikalaujama atimti bilieto dydžio kompensaciją (už blogą paslaugą) iš kitos kompensacijos, pvz., žalos atlyginimo atsakomybės už susidariusią žalą atvejais. Priešingai šiam teiginiui, bendrosios pozicijos 15 straipsnyje patvirtinama, kad ad hoc kompensacija atlyginant bilieto kainą vėlavimo, praleisto persėdimo ar atšaukimo atvejais yra atskiriama nuo kompensacijos, mokamos susidariusios žalos atvejais vadovaujantis bendrosios pozicijos 13 straipsniu, kuris atitinka COTIF/CIV nuostatas šiuo klausimu. Todėl siūlomas atskaitymas nebuvo įtrauktas į bendrąją poziciją. 65 pakeitimu siūloma įpareigoti geležinkelio įmones visomis priemonėmis vengti vėlavimo. Toks įpareigojimas laikomas nepakankamai tiksliu ir sunkiu įgyvendinti. 74 pakeitimas apriboja ad hoc pagalbą keleiviams, kurie yra traukiniuose įstrigusiuose ne stotyse, tik tuomet, kai nėra susidariusios ypatingos aplinkybės. Nors tokia padėtis gali susidaryti ne dėl geležinkelio įmonės kaltės, tačiau reikalaujama, kad tokia įmonė įsikištų ir padėtų keleiviui, neturinčiam galimybių gauti jokios kitos pagalbos. Todėl bendrojoje pozicijoje atmetamas Europos Parlamento pageidavimas, bet pagalba apribojama tais atvejais, kai ją suteikti fiziškai yra įmanoma. 84 pakeitimu reikalaujama išaiškinti geležinkelio įmonės teisę prireikus reikalauti kompensacijos iš infrastruktūros valdytojo. Jokia bendrosios pozicijos nuostata jokia forma neapriboja geležinkelio įmonės atgręžtinio reikalavimo teisės, kurią ji gali turėti trečiųjų šalių atžvilgiu. Be to, iš esmės bendrojoje pozicijoje geležinkelio įmonė atleidžiama nuo atsakomybės trečiųjų šalių kaltės atveju. 101, 102, 107 ir 121 pakeitimais siūloma išbraukti privalomą kokybės standartų vertinimą, bet įtraukiama pakankamai sudėtinga procedūra, kurioje dalyvauja Europos geležinkelių agentūra. Bendrojoje pozicijoje siūloma, kad kokybės standartus vertintų pačios geležinkelio įmonės kartu reikalaujant laikytis griežtų reikalavimų dėl to, kaip turi būti vykdomas vertinimas ir kaip jo rezultatai turi būti platinami viešai. Bendrojoje pozicijoje teigiama, kad šiuo etapu nėra būtinybės Europos geležinkelių agentūrą įtraukti į kokybės stebėseną. 127 pakeitimu reikalaujama mokymo priemonių, skirtų geriau suteikti pagalbą ribotos judėsenos asmenims. Šis pasiūlymas yra daug platesnis nei šio reglamento taikymo sritis. Atsižvelgdama į trečiąjį geležinkelio paketą, Komisija vis dėlto pateikė pasiūlymą dėl direktyvos, kuria siekiama pagerinti traukinio įgulos veiklą saugos srityje. 128 pakeitimu koreguojamos stočių valdytojų pareigos, susijusios su kontaktiniais punktais, skirtais ribotos judėsenos asmenims. Bendrosios pozicijos 21 straipsnyje patvirtinama ši stočių valdytojų pareiga, kaip pradiniame tekste siūlė Komisija, bei nurodomos kitos viešosios įstaigos, kurios, tikėtina, dalytųsi atsakomybe. 4.4. Komisijos atmesti ir visiškai ar iš dalies į bendrąją poziciją įtraukti pakeitimai 4, 14 ir 37 pakeitimais reikalaujama sumažinti Komisijos siūlomą geležinkelio įmonių pareigos apimtį aprūpinti bilietais, tęstinės kelionės bilietais ir suteikti atitinkamą kelionės informaciją visame ES geležinkelių tinkle. Komisija buvo tos nuomonės, kad keleiviai turi teisę pirkti integruotus kelionių bilietus visame ES geležinkelių tinkle ir todėl nutarė įpareigoti geležinkelius siūlyti tokį produktą, nes, atrodo, kad geležinkelių rinka pati tokio produkto siūlyti nenori. Bendrosios pozicijos 8 straipsnyje geležinkelio įmonėms paliekama siūlymo teisė bei nustatomas reikalavimas, kiek įmanoma, keleiviams parduoti bilietus, tęstinės kelionės bilietus ir juos rezervuoti. Geležinkelių paslaugoms skirta Europos kompiuterizuotos informacijos ir rezervavimo sistema (KIRS) šiam poreikiui suteikia konkretesnę formą (9 straipsnis). 28, 29 pakeitimais ir 115 pakeitimo dalimi reikalaujama sumažinti Komisijos siūlomą įpareigojimą geležinkelio įmonėms teikti kelionės informaciją. Komisija buvo tos nuomonės, kad keleiviai turi teisę gauti atitinkamą kelionės informaciją, taip pat informaciją, kuri gaunama ne tik geležinkelio įmonių nuosavais tinklais apie reisus visoje ES. Kadangi savanoriški susitarimai ne visuomet tarnauja šiam tikslui, Komisija nutarė įpareigoti geležinkelio įmones teikti visos ES su kelionėmis susijusią informaciją. II priedo 7 straipsnis paaiškina minimalios keleiviui teiktinos informacijos apie paslaugas turinį. Geležinkelių paslaugoms skirta Europos kompiuterizuotos informacijos ir rezervavimo sistema (KIRS) šiam poreikiui suteikia konkretesnę formą (9 straipsnis). 39 pakeitimo dalimi, 40 pakeitimu ir 123 pakeitimu siūloma keisti bilietų pardavimo būdą. Bendrosios pozicijos 8 straipsnyje geležinkelio įmonėms sudaroma galimybė elgtis lanksčiai renkantis tinkamiausią bilietų pardavimo būdą. Suteikiama galimybė parduoti bilietus traukiniuose, išskyrus atvejus, kai tokia paslauga pagrįstais atvejais yra apribojama. Komisija nenori daugiau nei būtina riboti spontanišką pirkimą, įskaitant bilieto pirkimą traukinyje. Ji nemato būtinybės atskirti pardavimo taškus, skirtus parduoti viešosios paslaugos bilietus, ir kitų bilietų pardavimo taškus. 91, 95 96, 97 pakeitimais siūloma paaiškinti pranešimo procedūrą apie konkrečią pagalbą, skirtą ribotos judėsenos asmenims. Bendrosios pozicijos 21 straipsnyje ši procedūra ir sąlygos supaprastinamos – siūloma pagalba ribotos judėsenos asmeniui, apie kurio poreikį gauti pagalbą buvo pranešta bent jau prieš 48 valandas. Komisija nenori bereikalingai apriboti ribotos judėsenos asmenų teises ir todėl prieštaravo pasiūlymui ilginti išankstinio pranešimo pateikimo laiką nuo 24 iki 48 valandų. Vadovaujantis 113 pakeitimu reikalaujama vienerių metų iki reglamento įsigaliojimo, o bendrosios pozicijos 33 straipsnyje nurodoma, kad reglamentas įsigalioja praėjus 18 mėnesių. Komisija manė, kad ilgas pereinamasis laikotarpis siūlomoms keleivių teisėms įgyvendinti nėra reikalingas. Pagal 124 pakeitimo dalį reikalaujama, kad keleivis sutiktų, jog jam kompensacija būtų mokama čekiais. Ši nuostata yra perkelta į bendrosios pozicijos 15 straipsnio 2 dalies paskutinį sakinį. 5- IŠVADA Nors Komisija labiau pritartų nuostatoms, kad geležinkelio įmonės būtų įpareigojamos teikti informaciją apie tvarkaraščius ir tęstinės kelionės bilietus visuose Europos geležinkelių tinkluose ir kad stočių valdytojai ir geležinkelio įmonės skirtų daugiau dėmesio ribotos judėsenos asmenims teikiamai pagalbai, Komisija yra tos nuomonės, kad 2006 m. liepos 24 d. vieningai priimta bendroji pozicija nekeičia šio pasiūlymo tikslų ir metodo.